綠色和平台灣文化廣播電台 - 有骨氣的何韻詩上súi！
文章分類	新聞快報(1050)綠色短評(2606)綠色焦點(566)活動快訊(205)Blog Resources	首頁 綠色短評 有骨氣的何韻詩上súi！ 有骨氣的何韻詩上súi！	Written by 李南衡	Monday, 27 June 2016	六月初二，香港獨立歌手何韻詩佇伊的面冊頂宣布，伊預定參加法國出名的化粧品品牌「蘭蔻」（Lancome），推廣香港市場的活動。六月初四，北京中國共產黨黨報《環球時報》問網友按怎看待「蘭蔻」請何韻詩代言？而且質疑「蘭蔻」kah何韻詩合作佇香港辦演唱會是變相支持「港獨」的行為，發動大量的中國網友喝beh全面抵制「蘭蔻」產品，迫「蘭蔻」宣布取消chit場kah何韻詩合作的音樂會，特別強調是為tioh「安全理由」，引起輿論界議論紛紛，指出「蘭蔻」屈服佇中國共產黨的壓力。
六月初七，法國網民聯署請「蘭蔻」重新考慮kah何韻詩的合作，若無，beh發動罷買「蘭蔻」產品。In講：「阮不滿『蘭蔻』用che作為人權國法國的大使手法，為tio̍h商業利益去犧牲思想kah表達的自由，阮不滿法國公司屈服佇中國共產黨支配之下！」當然，「蘭蔻」無插in。
香港獨立歌手何韻詩拒絕打壓，無人合作無要緊，tī原本預定的時間六月十九下晡、佇原本預定的地點，家己辦一場「有種的漂亮」（The Beauty of WE）音樂會，台語我kā譯作「有骨氣的咱上súi」音樂會，打造一場「快樂koh安全」的社區免費音樂會。演唱一開始，何韻詩kā聽眾講：「多謝恁每一位有種的（有骨氣的）香港人。」斡正旁看左旁攏是挨挨陣陣的人，看頂面，附近的住宅、大樓、商店樓頂有真濟人探頭出來看，無疑誤會有三千外人來參加。
佇演唱中，何韻詩講：現此時的香港「無安全」（那像足驚馬英九m̄知），伊beh向勇敢kā中國政府惡行iah臭的銅鑼灣冊店店長林榮基說謝！香港人拄tio̍h中國的打壓，真濟攏是「自我消音」，想講吞忍會tàng換tio̍h中國的退讓，但是事實m̄是按呢。伊講，「無出聲」並m̄是代表「代誌會消失去」，人民若退一步，強權tio̍h會向你進一步。香港出名的歌手黃耀明mā來到現場，伊講當年夏韶聲的作品《你chiah súi的固執》，原本是作者送hō͘民主黨創黨主席李柱銘的，伊下晡特別來唱送hō͘何韻詩，突顯伊無驚世俗的眼光、堅持信念。
香港一位自由作家講：何韻詩chiah清楚向北京講“NO！”Hō͘咱香港人目睭金起來，知影hit-ê邪惡政權按怎橫行霸道。舊年三月二九，何韻詩有來高雄參加「大港開唱」，「好酒沉甕底」排佇上尾個，伊用純正的台語唱《島嶼天光》，講是向日頭花運動的朋友致敬，當伊唱出「勇敢的台灣人」的時敢m̄是呼籲kah伊仝款「勇敢的香港人」徛出來，敢m̄是mā期待香港「天色漸漸光」？
有骨氣的何韻詩上súi，阮kā你拍 pho̍k仔！